Algirdas Žukauskas

Algirdas Žukauskas (1923 m. vasario 2 d. Biržuose – 1997 m. rugpjūčio 2 d. žuvo Molėtų rajone) – Lietuvos inžinierius mechanikas, energetikas, šilumos mainų tyrimų pradininkas Lietuvoje, partinis veikėjas.

Biografija 
1947 m. baigė Kauno valstybinio universiteto Technologijos fakultetą ir įgijo inžinieriaus mechaniko kvalifikaciją. 1947–1950 m. dėstė Kauno valstybiniame universitete, 1951–1953 m. Kauno politechnikos institute. 1952–1953 m. specializavosi Maskvos energetikos instituto Teorinių šiluminės technikos pagrindų katedroje. 1953 m. apgynė technikos mokslų kandidato disertaciją „Cilindro šilumos atidavimo skersiniame skysčio sraute, priklausomai nuo šilumos srauto krypties, tyrimas“.

1953–1956 m. Fizikos ir technikos instituto direktorius. 1956 m. jo rūpesčiu įkurtas Lietuvos mokslų akademijos (LMA) Energetikos ir elektrotechnikos institutas (nuo 1992 m. Lietuvos energetikos institutas), 1956–1962 m. instituto direktorius. 1957–1961 m. dar ir LSSR mokslo ir technikos komiteto, 1961–1965 m. valstybinio mokslinio tyrimo darbų koordinavimo komiteto pirmininkas, nuo 1990 m. Technikos mokslų skyriaus pirmininkas. Nuo 1961 m. SSRS mokslų akademijos Šiluminės fizikos tyrimų koordinavimo mokslinės tarybos narys, nuo 1964 m. analogiškos Lietuvos mokslinės tarybos pirmininkas. 1966–1992 m. LMA viceprezidentas.

Nuo 1962 m. LKP CK narys, 1962–1966 m. SSRS AT, nuo 1967 m. LSSR AT deputatas, nuo 1975 m. LSRS AT plano ir biudžeto komisijos pirmininkas.

Tragiškai žuvo Molėtų rajone, einantį miško keliu jį partrenkė automobilis. Palaidotas Vilniuje, Antakalnio kapinėse.

Mokslinė veikla 
Pirmasis Lietuvoje pradėjo tirti šilumos mainus, sukūrė šilumos atidavimo skysčiuose skaičiavimo metodų, kurie plačiai taikomi daugelyje šalių. Daug dėmesio skyrė Lietuvos mokslinei techninei pažangai. Jam vadovaujant buvo sudaromi perspektyviniai energetikos plėtojimo planai, pagrįsta Lietuvos elektrinės, Mažeikių naftos perdirbimo gamyklos ir kitų energetikos objektų statyba, sudaryta pirmoji Lietuvos aukštosios įtampos tinklų sistema.

Nuo 1962 m. LMA akademikas, 1963 m. technikos mokslų habilituotas daktaras, 1967 m. profesorius. 600 mokslinių straipsnių, iš jų apie 170 publikuota įvairiuose užsienio leidiniuose, autorius, 15 plačiai žinomų monografijų autorius, buvo 12 tarptautinių šilumos mainų žurnalų redaktorius arba redakcinės kolegijos narys. Skaitė paskaitas JAV, Anglijos, Austrijos, Jugoslavijos, Čekoslovakijos, Indijos, VDR, VFR, Turkijos, Japonijos, Prancūzijos, Švedijos, Bulgarijos, Lenkijos universitetuose ir moksliniuose centruose. Rėmė istorinio apžvalginio leidinio „Lietuvos energetika“ I ir II tomų išleidimą.

Įvertinimas 
 1965 m. LTSR nusipelnęs inžinierius
 1974 m. LTSR nusipelnęs mokslo veikėjas
 1975 m. LSSR valstybinė premija
 1986 m. Tarptautinio šilumos ir masės mainų centro apdovanojimas
 1989 m. Biržų garbės pilietis 
 1992 m. Didžiosios Britanijos inžinierių mechanikų draugijos garbės narys
 1993 m. Vilniaus Gedimino technikos universiteto garbės daktaras
 1994 m. Rusijos gamtos mokslų akademijos užsienio garbės narys
 1994 m. Lietuvos Didžiojo kunigaikščio Gedimino 4-ojo laipsnio ordinas 
 1998 m. Lietuvos mokslo premija
 1998 m. Lietuvos energetikos institute įkurta A. Žukausko memorialinė biblioteka
 1998 m. VGTU Aplinkos inžinerijos fakulteto Šilumos mainų mokomoji laboratorija pavadinta akad. Algirdo Žukausko vardu

Šaltiniai 

Lietuvos TSR politiniai veikėjai
Lietuvos mokslo premijos laureatai
Lietuvos mokslų akademijos tikrieji nariai
Lietuvos energetikai
Biržų garbės piliečiai